Televízia ukončí prevádzku na konci tohto roka.
Markíza dnes oznámila, že k 31. decembru 2021 ukončí prevádzku teletextovej služby "Markízatext". Stane sa tak po 25 rokoch – fungoval od roku 1997.
"Markízatext po štvrťstoročí existencie naplnil svoju historickú úlohu, od začiatku roka 2022 bude teletextové vysielanie slúžiť už len ako platforma na poskytovanie skrytých titulkov pre divákov so sluchovým postihnutím," oznámila Markíza.
Využívanie vraj klesá
Televízia tvrdí, že teletext je už iba minimálne využívaná služba a jeho sledovanosť vraj za posledné roky kontinuálne klesá. Od 1. januára bude Markíza cez teletext ponúkať iba skryté titulky pre sluchovo postihnutých divákov.
"Medzi najvyhľadávanejšie stránky na Markízatexte patril dlhodobo TV program a čerstvé spravodajské informácie. V dnešnej dobe je už aktuálny TV program ľahko dostupný v rámci služby EPG. Nepretržitý spravodajský servis zas diváci nájdu na portáli TVnoviny.sk, ktorého obsah je k dispozícii aj prostredníctvom HbbTV," hovorí o náhrade Markíza.
Náhrada aj cez hybridnú TV
Práve cez hybridnú televíziu ponúka aplikácie televízia aplikácie ako archív, počasie, hry a iné. HbbTV však funguje len na novších televízoroch a potrebné je aj internetové pripojenie.
"Rozvoju nášho online portfólia venujeme náležitú pozornosť. Plánujeme tiež ďalšie skvalitňovanie HbbTV a budeme sa usilovať, aby táto služba bola dostupná čoraz väčšiemu počtu divákov," dodal Settele.
Teletext má aj JOJ a RTVS. Spravodajská televízia TA3 teletext neprevádzkuje.